Съгласно учебния план на дисциплината „Бизнес анализ“ студентите разработват самостоятелна (курсова) работа по избрана тема от учебното съдържание. Курсовата работа има предимно практическа насоченост. Обект на анализа е конкретно предприятие от реалния сектор. Целта е студентите да придобият опит и практически умения:

* в процеса на събиране и обработка на необходимата за анализа информация;
* по прилагане на методиката за анализ по избраната тема;
* по оформянето и представянето на резултатите от анализа чрез диаграми, сравнителни таблици и др.;
* свързани с интерпретацията на резултатите, формулирането на изводи и препоръки.

Студентите се разделят на няколко групи, които покриват равномерно темите от учебното съдържание. Изборът на група от страна на студентите става чрез предварително записване. Курсовата работа се оценява и формира половината от оценката за текущ контрол с която студентът може евентуално да се освободи от изпит. Останалата част от текущия контрол включва контролна работа в края на семестъра.

**Изисквания към курсовата работа:**

Темата на курсовата работа по „Бизнес анализ“ се уточнява предварително с преподавателя. Възможно е работата да покрива няколко различни теми от учебното съдържание. Заглавието се определя от студента. Обемът на курсовата работа трябва да е между 15 и 30 страници на MS WORD, Times New Roman, 12, Margins – normal /без приложенията/. Работата трябва да съдържа следните структурни елементи: 1/ Увод, 2/ Теоретична част, 3/ Практическа част, 4/ Заключение, 5/ Използвана литература и източници на информация, 6/ Приложения. В увода се третират въпроси, относно избора на темата, нейната актуалност, методологични и практически проблеми, обекта на анализа и др. В теоретичната част накратко се описва темата и се представя методиката за анализ. Практическата част е сърцевината на курсовата работа. В нея се представя същинския /практическия/ анализ върху конкретно предприятие по данни от финансовите отчети, борсова статистика, отраслова статистика, вътрешнофирмена информация и др. Получените резултати се представят в подходящ вид – таблици, диаграми и др. В заключението се обобщават получените резултати от практическия анализ, правят се окончателни изводи и се отправят препоръки към ръководството и/или инвеститорите. В приложението задължително се прилага информацията на базата на която е осъществен анализа – финансови отчети и други източници.

**Внимание!**

**Плагиатството не се толерира. Ползването на готови курсови работи, свалени от интернет или от другаде ще бъде санкционирано.**

**За улеснение на студентите при избора на предприятие, което ще бъде обект на анализ:**

На официалната страница на българската фондова борса <http://www.bse-sofia.bg/> се съдържа достатъчно информация за всяко от листваните дружества – финансови отчети, годишни доклади за дейността и т.н. От менюто на началната страница влезте в „Емитенти и членство“ – „Счетоводни отчет“. За предпочитане е да използвате неконсолидирани одитирани годишни отчети.

**Защита на курсовата работа**

Курсовата работа подлежи на защита пред аудиторията или работната група. Това става в края на семестъра на дата, определена от преподавателя. За целта, трябва да сте подготвили кратка презентация на MS PowerPoint.